Vroeg in Junie is ŉ aankondiging gedoen van die US se bydrae tot die Jan H Marais-prys en die skep van die fonds vir die bevordering van isiXhosa. Ook vroeg in Junie was die inwyding van die Nedbank Universiteit Stellenbosch LaunchLab- gebou. ŉ Artikel deur die Tygerberg Bemarkingspan, Daggagebruik kan lei tot veelvuldige gesondheids- en psigiatriese komplikasies , het aansienlike reaksie in die media en veral op sosiale media uitgelok. Kort op die hakke van die bekendmaking van die eerste penis-oorplanting vroeër vanjaar het die navorsing van dr Amir Zarrabi, Mans met vasektomieë kan weer pa word , ook goeie aandag in die media geniet. Nog ŉ sterk mediese storie was dr Ronald van Toorn se navorsing oor innoverende behandelingsmetodes vir kinders met tuberkulose-meningitis. Begin-Julie was die jaarlikse Stellenbosch Internasionale Kamermusiekfees, wat altyd goeie blootstelling in die media geniet, en ook die jaarlikse Isibalo Simposium van die Sentrum vir Streeks- en Stedelike Innovasie en Statistiese Eksplorasie (oftewel CRUISE) in die Fakulteit Lettere en Sosiale Wetenskappe. Twee kwessies wat groot publisiteit ontlok het, was die PRASA-gebeure en die hofuitspraak oor skuldbevele met erkenning en groot waardering aan die Regshulpkliniek wat ŉ leeueaandeel in die laasgenoemde saak gehad het. Die dood van prof Johan Degenaar het ook sterk in die media gefigureer, terwyl veral gemeenskapskoerante goeie blootstelling gegee het aan die bydraes van personeel en studente tot Mandeladag . ŉ Hele paar koerante en die uitsaaimedia het oor die herdenking van die 'Slag van Andringastraat' berig. Die US en die Wes- Kaapse Departement van Landbou het in Augustus ŉ ooreenkoms om navorsing stukrag te gee, gesluit wat ook nuusdekking geniet het. Maties presteer ook op die sportveld. Prestasies sluit in Matieswemmer wat twee medaljes by die wêreldkampioenskapsbyeenkoms gewen het en die Matie-atleet Justine Palframan wat goud by die Wêreldstudentespele gewen het). Ander nuusbrokkies is die FNB Maties (rugby) wat weer die Grootuitdaagbeker wen; die Maties se vroue en mans hokkiespanne wat hul WP-ligas wen en Maties Parasport-atlete wat sport-toekennings ontvang het. Ek maak ook graag melding van ŉ aantal knap publikasies - die jongste navorsingsverslag ( Research at Stellenbosch ) en ons alumni-tydskrif, Matieland , waarvan daar voortaan net een jaarlikse spoguitgawe in Oktober sal verskyn, maar nou ondersteun word deur drie e-weergawes. Met dank aan die Afdeling Navorsingsontwikkeling is die Kennisgids nou ook aktief. Die gids, gesamentlik ontwikkel deur die Afdeling Navorsingsontwikkeling, die Nagraadse en Internasionale Kantoor en Informasietegnologie, beloof om die sigbaarheid van ons navorsingskundigheid te verhoog en ŉ handige bron van inligting vir die media te wees. Nuut op die toneel is The Conversation Africa - ons vasteland se weergawe van die suksesvolle onafhanklike, nie-vir- wins webwerf en 'nuuskantoor' The Conversation wat ook in Australië, die VK en die VSA bedryf word. Dit stel die kundigheid van akademici aan die publiek beskikbaar deur leketaalartikels te publiseer wat akademici self skryf, en wat dan deur joernaliste geredigeer word, maar steeds in die finale instansie deur die skrywer goedgekeur word.